རྒྱ་གར་གྱི་མངའ་ཁུལ་མང་པོ་ཞིག་ནས་ནང་འཁྲུག་བྱུང་བ་དང༌།དམིགས་བསལ་གྱིས་ཧིན་རྡུ་པ་དང་ཁ་ཆེ་ཚོ་ཕྱོགས་ཁག་སོ་སོ་བྱས་ནས་ཕྱོགས་གཉིས་བར་འཁྲུག་འཛིངས་ཇེ་ཆེར་གྱུར་རྐྱེན།སྐྱེས་པ་དང༌།བུད་མེད་བྱིས་པ་སོགས་མང་པོ་ཞིག་བསད་པ་མ་ཟད།མི་སྟོང་ཚོ་བརྒྱ་ཕྲག་མང་པོར་ཁྱིམ་མེད་པར་གྱུར་ཏེ་སྡུག་བསྔལ་གྱིས་གནོན་པར་གྱུར།འཁྲུག་རྩོད་མཚམས་མ་བཞག་བར་དུ་གྷན་དྷིས་ཟས་བཅད་ངོ་རྒོལ་བྱས་པས།གྷན་དྷི་ཡོད་སའི་མངའ་ཁུལ་དེར་མངའ་ཁུལ་གཞན་ལྟར་ཡུན་རིང་མ་སོང་བར་ཞི་བདེས་ཁྱབ་པ་དང༌།ཧིན་རྡུ་དང་ཁ་ཆེ་ཕྱོགས་གཉིས་ཀས་གོང་བཀུར་བྱས་པར་བརྟེན་མཐའ་མར་ཞི་བདེ་ངང་གནས་ཐུབ་པར་གྱུར་མོད།འོན་ཀྱང་གྷན་དྷིའི་མི་ཚེ་རྫོགས་ལ་ཉེ།དེ་རྗེས་༡༩༤༨ཟླ་དང་པོའི་སུམ་ཅུ་ཉིན་ཁོང་བཞུགས་གནས་ནས་ག་ལེར་ཆོས་ཁང་གི་ཕྱོགས་སུ་བློ་རྩེ་གཏད་དེ་འགྲོ་སྐབས་ཧིན་རྡུ་པ་ན་གཞོན་ཞིག་གིས་ཁོང་གིས་ཁ་ཆེ་བ་ཚོར་མཛའ་མཐུན་བྱེད་ཀྱི་འདུག་པས་ཧིན་རྡུ་པར་ཕོགས་ཐུག་བཏང་སོང་སྙམ་སྟེ་མི་ཚོགས་ཁྲོད་ནས་མདུན་དུ་མཆོང་སྟེ་གྷན་དྷིའི་ཕོ་བའི་སྟེང་མེ་མདའ་བརྒྱབ།སྐར་མ་འགའི་རྗེས་སུ་རྨས་ཟིན་པའི་གྷན་དྷི་ལགས་ཁྱེར་ཡོང་བའི་ཁང་བ་ལས་མི་ཞིག་ཕྱིར་ཐོན་ཏེ་རེ་སྒུག་བྱེད་བཞིན་པའི་མི་ཚོགས་ལ་གྷན་དྷི་གྲོངས་སོང་ཞེས་བཤད།